Sažimajući prethodna istraživanja, šesta je epizoda kao finale projekta postavljena u Domu hrvatskih likovnih umjetnika te u dva ključna prostora projekta iz prijašnjih epizoda – stanu Softić i Galeriji Nova. Nakon niza prezentacija raštrkanih diljem grada, izbor HDLU za glavni prostor posljednje epizode je strateški: njegova veličina omogućava uspostavljanje izravnog dijaloga između velikog broja radova iz kolekcije Kontakt, a već i kratak pogled na njegovu povijest baca značajno svjetlo na međupovezanost umjetničkih institucija i društvenih okolnosti. Naposljetku, to je jedna od zgrada s najbogatijom poviješću u Zagrebu. [[1]](#footnote-1)

Izložbene strukture u HDLU osmislio je David Maljković u suradnji s Anom Bakić. Umjesto da pokušava ublažiti tenzije koje često nastaju između suvremenih umjetničkih djela i okruglog prostora Meštrovićevog paviljona, čija je veličanstvena neoklasicistička arhitektura bila anakrona već u vrijeme izgradnje, Maljković i Bakić odlučili su se izravno suočiti s njegovim preprekama. Na ovoj izložbi, Maljkovićeve metodologije stvaranja efekta otuđenja „neprikladnim“ prostornim odnosima i dislokacijom očekivanja gledatelja vidljive su na samom ulazu u galerijski prsten, gdje impozantna prisutnost velikog neintuitivno postavljenog zida zahtijeva od posjetitelja da odmah „odaberu stranu“ te naglašava nemogućnost lakog poimanja izložbene cjeline. U drugim izložbenim prostorima, radovi su postavljeni na fragmente prethodnih izložbenih struktura koje su srušene, da bi zatim poslužile kao temelj za novu gradnju, preobražene i preobličene, te odaju dojam da je posjetitelj usred procesa raspadanja i gradnje.

Posljednja etapa projekta u Zagrebu ne pokušava razriješiti ili dati odgovore na pitanja postavljena u prethodnim epizodama. Na pročelju, iznad ulaza u zgradu, posjetitelje pozdravlja *Upitnik kulturna situacija (U.F.O.)* Júliusa Kollera, objavljujući otvorenost izložbe za različite interpretacije te njezin naglasak na poetskim propitkivanjima. *Kolači* Mladena Stilinovića stvaraju stazu, ili poziv, za galerije na katu. Praksa stvaranja neočekivanih suprotstavljanja, uvedena u prethodnim epizodama, ovdje se nastavlja, a mnogi radovi izloženi u prethodnim epizodama, poput skulptura Márije Bartuszove ili plave linije Edwarda Krasińskog, ponovno su izloženi, ali u drukčijim konstelacijama. Prenamjena i dehijerarhizacija sadržaja i umjetničkog predmeta metoda je koju su koristili mnogi umjetnici na izložbi, a uzeta je kao jedan od principa čitavog postava – jedna od projekcijskih kutija koje je dizajnirao Josef Dabernig za svoju izložbu u Galeriji Nova u 4. epizodi prenesena je u HDLU te, uz dogovor s umjetnikom, prenamijenjena za prikazivanje radova drugih umjetnika.

WHW i Kathrin Rhomberg

1. Dizajnirao ju je hrvatski kipar Ivan Meštrović, a otvorena je 1938. kao umjetnički prostor pod nazivom Dom likovnih umjetnosti kralja Petra I. Velikoga Oslobodioca. Ime je odbačeno samo nekoliko godina poslije kada je hrvatska nacistička marionetska država u Drugom svjetskom ratu zgradu pretvorila u džamiju. U socijalizmu je to bio Muzej socijalističke revolucije do 1990. kada je povijesni sadržaj uklonjen, a zgradi vraćena izvorna i sadašnja funkcija umjetničke galerije, s najnovijim nadimkom Meštrovićev paviljon. [↑](#footnote-ref-1)